b'\n_START_ARTICLE_\nMorska deklica\n_START_PARAGRAPH_\nMorska deklica ali sirena je mitolo\xc5\xa1ko bitje, z ribjim repom namesto nog in telesom \xc5\xbeenske, ki prebiva v morju, po nekaterih virih tudi v rekah in jezerih. Ponavadi so upodobljene tudi z zelo dolgimi lasmi._NEWLINE_Najstarej\xc5\xa1a omemba morskih deklic sega v pribli\xc5\xbeno 3 tiso\xc4\x8d let staro zgodbo iz Asirije._NEWLINE_V legendah so v\xc4\x8dasih prikazane kot nevarna bitja, ki mornarje in ribi\xc4\x8de s petjem zvabijo v globine morja. Srednjeve\xc5\xa1ki katoli\xc5\xa1ki pisci so jih opisovali kot smrtonosne zapeljivke. S petjem naj bi uspavalne posadko, nato pa ugrabile najbolj privla\xc4\x8dnega mornarja in od njega zahtevale usluge. V nasprotnem primeru naj bi ga pojedle. Prav tako naj bi mornarje s petjem uro\xc4\x8dile in zvabile na ostre \xc4\x8deri._NEWLINE_Po nekaterih evropskih legendah pa so prikazane kot prijazna in ljubezniva bitja, ki naj bi izpolnjevale \xc5\xbeelje ter mornarjem kazale pot in jih svarile pred prihajajo\xc4\x8dim slabim vremenom._NEWLINE_Morske deklice v svojih zapisih omenja tudi Kri\xc5\xa1tof Kolumb in sicer v dnevniku s svojega prvega potovanja v Ameriko, ko naj bi posadka videla 3 morske deklice.'